**CÂNTEC DE LEAGĂN PENTRU ACESTE VREMURI**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu pacea lui Hristos în suflet umblă,

Nu te lăsa în deznădejdea lumii,

Căci lumea asta de acum e-o umbră

În care doar creştinii sunt nebunii,

Iar Crucea e smintire pentru ceilalţi,

Dar ei nu ştiu, săracii, că-s smintiţi…

Cuvântul printre ei tu să-L înalţi,

Să afle că de diavol sunt minţiţi!

Tu pacea lui Hristos, în mod feeric,

S-o ai, fiindcă atunci tu vei vedea

Lumina luminând în întuneric

Si aratându-ţi dreaptă Calea ta!

Arată-le-o şi altora, căci multe

Sunt căile spre rătăcirea lor...

De vor, cu toţii pot să te asculte -

De nu, rămâi doar tu stăruitor!

Şi-n vremi mai tulburi decât putem crede,

Creştine, tu stai cât mai liniştit,

În Domnul fără frică te încrede,

Căci El nu-şi lasă fiul său iubit!

În jurul tău e doar deşertăciune,

Dar tu vei şti că ea va dispărea -

Când păgânismul lumii va apune,

Va răsări Hristos în Slava Sa!